CELEX: 
Language: hu
Date: 2019-07-29 00:00:00
Title: A BIZOTTSÁG (EU) .../... VÉGREHAJTÁSI HATÁROZATA Mexikó jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről

A BIZOTTSÁG (EU) .../... VÉGREHAJTÁSI HATÁROZATA
            
            
               (2019.7.29.)
            
            
               Mexikó jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a hitelminősítő intézetekről szóló 1060/2009/EK európai parlamenti és tanácsi rendeletre
                  1
                és különösen annak 5. cikke (6) bekezdésére,
            
            
               mivel:
            
            
               (1)Az 1060/2009/EK rendelet 5. cikkének (6) bekezdése felhatalmazza a Bizottságot, hogy egyenértékűségi határozatot fogadjon el, amennyiben egy harmadik ország jogi és felügyeleti keretrendszere biztosítja, hogy az adott harmadik országban engedéllyel rendelkező vagy nyilvántartásba vett hitelminősítő intézetek megfeleljenek az említett rendeletben meghatározott, jogilag kötelező érvényű követelményeknek, amelyek az adott harmadik országban hatékony felügyelet és végrehajtás hatálya alá tartoznak. 
            
            
               (2)Ezen egyenértékűségi határozat célja, hogy lehetővé tegye a mexikói hitelminősítő intézetek számára, hogy amennyiben nincs rendszerszintű jelentőségük egy vagy több tagállam pénzügyi piacainak pénzügyi stabilitása vagy integritása szempontjából, hitelesítésért az Európai Értékpapírpiaci Hatósághoz (a továbbiakban: ESMA) folyamodhassanak. Az egyenértékűségi határozat lehetővé teszi az ESMA számára, hogy eseti alapon értékelje az érintett hitelminősítő intézeteket és mentesítést adjon az Európai Unióban tevékenykedő hitelminősítő intézetekre vonatkozó egyes szervezeti követelmények alól, ideértve az Európai Unióban való fizikai jelenlét követelményét is.  
            
            
               (3)Ahhoz, hogy egy harmadik ország jogi és felügyeleti keretrendszerét egyenértékűnek lehessen tekinteni, legalább az 1060/2009/EK rendelet 5. cikkének (6) bekezdésében meghatározott három feltételnek eleget kell tenni. 
            
            
               (4)A Bizottság 2014. április 28-án elfogadta a 2014/247/EU végrehajtási határozatot
                  2
               , amelyben megállapította, hogy az említett három feltételnek eleget tettek, és amelyben úgy ítélte meg, hogy Mexikó hitelminősítőkre vonatkozó jogi és felügyeleti keretrendszere egyenértékű az 1060/2009/EK rendelet akkor hatályos követelményeivel.
            
            
               (5)Az 1060/2009/EK rendelet 5. cikkének (6) bekezdésében meghatározott első feltétel értelmében a hitelminősítő intézeteknek a harmadik országban engedélyezési és nyilvántartásbavételi eljárás tárgyát kell képezniük, és folyamatosan hatékony felügyelet és végrehajtás alatt kell működniük. A mexikói keretrendszer előírásai szerint a hitelminősítő intézeteket a mexikói Banki és Értékpapír-bizottságnak (Comisión Nacional Bancaria y de Valores, a továbbiakban: CNBV) kell engedélyeznie és felügyelnie annak érdekében, hogy működhessenek és hitelminősítési szolgáltatásokat nyújthassanak. A CNBV hatáskörrel rendelkezik ahhoz, hogy vizsgálatot kezdjen bármely olyan intézkedés vagy probléma tekintetében, amely a jog megsértését jelentheti vagy alkalmas lehet a jog megsértésére. A CNBV-nek hatásköre van ahhoz, hogy bármilyen típusú információt és dokumentumot bekérjen, helyszíni vizsgálatot hajtson végre és beidézzen bármely olyan személyt, aki hozzájárulhat a vizsgálathoz. A hitelminősítő intézetek tartósan vagy ideiglenesen eltilthatók, felfüggeszthetők, illetve engedélyük visszavonható. A CNBV jogosult közigazgatási bírság kivetésére. A CNBV évente elvégzi a nyilvántartásba vett hitelminősítő intézetek megfelelőségi vizsgálatát, és szükség esetén szankciókat alkalmaz. Az ESMA és a CNBV között létrejött együttműködési megállapodás rendelkezéseket fogalmaz meg a határokon átnyúló tevékenységet folytató hitelminősítő intézetekkel szemben hozott végrehajtási és felügyeleti intézkedésekkel kapcsolatos információcseréről.
            
            
               (6)Az 1060/2009/EK rendelet 5. cikkének (6) bekezdésében meghatározott második feltétel értelmében a harmadik országbeli hitelminősítő intézeteknek olyan jogilag kötelező erejű szabályok hatálya alá kell tartozniuk, amelyek egyenértékűek az 1060/2009/EK rendelet 6–12. cikkében és az említett rendelet I. mellékletében meghatározott szabályokkal. A vállalatirányításra vonatkozó mexikói jogi és felügyeleti keretrendszer előírja, hogy a hitelminősítő intézeteknek legfeljebb 21 igazgatóból álló igazgatótanáccsal kell rendelkezniük, és az igazgatók legalább 25 %-ának teljesítenie kell a függetlenségre vonatkozó előírásokat. A független igazgatók hatáskörébe kell tartoznia többek között a hitelminősítési politika és módszertan kidolgozásának, hatékony belső kontrollrendszer működtetésének, valamint a megfelelési és irányítási folyamatok ellenőrzésének. Azonosítani kell és meg kell szüntetni az összeférhetetlenséget, és adott esetben tájékoztatni kell a megfelelési vezetőt bármely olyan lehetséges összeférhetetlenségről, amely befolyásolhatja a minősítéseket. Amennyiben a hitelminősítő intézet olyan összeférhetetlenséget állapít meg, amely esetleg befolyásolhatja minősítéseit, tartózkodnia kell a szolgáltatásnyújtástól. A mexikói jogi és felügyeleti keretrendszer átfogó szervezeti követelményeket tartalmaz az adatnyilvántartásra és a titoktartásra vonatkozóan, és biztosítja, hogy a hitelminősítő intézetek teljes körű felelősséget viseljenek a kiszervezett tevékenységekért. A hitelminősítő intézetek számára kiszervezett szolgáltatásokat nyújtó jogalanyok szintén a CNBV felügyelete alá tartoznak. A hitelminősítő intézeteknek formális felülvizsgálati feladatkört kell létrehozniuk a minősítési módszerek és modellek felülvizsgálata céljából, és a mexikói keretrendszer a hitelminősítésekre és a minősítési tevékenységre vonatkozó széles körű közzétételi előírásokat tartalmaz. Ezért Mexikó jogi és felügyeleti keretrendszere az összeférhetetlenségek kezelése, a szervezeti követelmények, a minősítések és a minősítési módszerek minősége, a hitelminősítések közzététele és a hitelminősítési tevékenységek általános és rendszeres közzététele tekintetében egyenértékűnek tekinthető az 1060/2009/EK rendelettel, és ezáltal egyenértékű védelmet nyújt a hitelminősítő intézetek integritása, átláthatósága, megfelelő irányítása és a megbízható hitelminősítési tevékenység terén.
            
            
               (7)Az 1060/2009/EK rendelet 5. cikkének (6) bekezdésében meghatározott harmadik feltétel szerint a harmadik ország szabályozási rendszerének meg kell akadályoznia, hogy az adott harmadik ország felügyeleti hatóságai és egyéb közjogi hatóságai befolyásolhassák a hitelminősítések tartalmát és módszereit. A mexikói alkotmány szerint a közigazgatási hatóságok csak akkor intézkedhetnek, ha arra az alkalmazandó jog alapján kifejezett felhatalmazással vagy hatáskörrel rendelkeznek. A keretrendszer nem tartalmaz olyan jogi előírást, amely felhatalmazza a CNBV-t vagy más hatóságot arra, hogy befolyásolja a hitelminősítés tartalmát vagy a minősítési módszert.
            
            
               (8)A mexikói jogi és felügyeleti keretrendszer továbbra is megfelel az 1060/2009/EK rendelet 5. cikkének (6) bekezdésében eredetileg megállapított három feltételnek. A 462/2013/EU európai parlamenti és tanácsi rendelet
                  3
                azonban további követelményeket vezetett be az Unióban nyilvántartásba vett hitelminősítő intézetek tekintetében, aminek eredményeként az érintett hitelminősítő intézetekre vonatkozó jogi és felügyeleti rendszer szigorúbbá vált. Ezek a további követelmények hitelminősítő intézetekre vonatkozó, jogilag kötelező erejű szabályokat tartalmaznak a minősítési kilátások, az összeférhetetlenségek kezelése, a titoktartási követelmények, a minősítési módszerek minősége, valamint a hitelminősítések bemutatása és közzététele tekintetében. 
            
            
               (9)A 462/2013/EU rendelet 2. cikke második bekezdése 1.b) pontja értelmében a harmadik ország jogi és felügyeleti keretrendszere egyenértékűségének értékelése céljából a további követelmények 2018. június 1-jétől alkalmazandók.
            
            
               (10)Minderre tekintettel a Bizottság 2017. július 13-án szakvéleményt kért az ESMA-tól többek között Mexikó jogi és felügyeleti keretrendszerének a 462/2013/EU rendelet által bevezetett ezen további követelményekkel való egyenértékűségéről és az esetleges eltérések lényegi jelentőségének megítéléséről. 
            
            
               (11)2017. november 17-én közzétett szakvéleményében az ESMA azt jelezte, hogy Mexikó hitelminősítő intézetekre vonatkozó jogi és felügyeleti keretrendszere megfelelő rendelkezéseket tartalmaz a 462/2013/EU rendelet által bevezetett további követelményeknek való megfeleléshez.
            
         
         
            
               (12)A 462/2013/EU rendelet az 1060/2009/EK rendelet 3. cikke (1) bekezdésének w) pontjába bevezeti a minősítési kilátás fogalmát, kiterjesztve a hitelminősítésekre alkalmazandó egyes követelményeket a minősítési kilátásokra is. A mexikói jogi és felügyeleti keretrendszer nem ismeri el explicit módon a minősítési kilátásokat a hitelminősítésektől eltérő és elkülönülő tételekként, de amennyiben egy hitelminősítő minősítési kilátásokat ad ki, a CNBV elvárja, hogy a minősítési kilátásokra ugyanazokat az átláthatósági, függetlenségi és közzétételi követelményeket alkalmazzák, mint a hitelminősítések esetében. Ezen túlmenően a CNBV a felügyeleti ellenőrzés részeként vizsgálja a minősítési kilátások megfelelőségét a hozzájuk kapcsolódó hitelminősítésekkel összefüggésben.
            
            
               (13)Annak érdekében, hogy javuljon a hitelminősítő intézeteknek a minősített szervezetekkel szembeni függetlensége, a 462/2013/EU rendelet az 1060/2009/EK rendelet 6. cikkének (4) bekezdésében, 6a. és 6b. cikkében kiterjeszti az összeférhetetlenségre vonatkozó szabályokat a hitelminősítő intézeten belül jelentős pozíciót betöltő részvényesek vagy tagok által okozott összeférhetetlenségekre. A mexikói jogi és felügyeleti keretrendszer általánoson tiltja, hogy a részvényesek és az igazgatósági tagok közvetve vagy közvetlenül részesedéssel rendelkezzenek a minősített szervezetben. Továbbá a hitelminősítő intézetek nem nyújthatnak szolgáltatásokat olyan ügyfeleknek, amelyek a hitelminősítő intézetben 5 %-nál nagyobb tőkerészesedéssel rendelkeznek. 
            
            
               (14)A 462/2013/EU rendelet új rendelkezéseket vezet be annak biztosítása érdekében, hogy a bizalmas információkat csak a hitelminősítési tevékenységekkel kapcsolatos célokra használják, és hogy biztosítsák a bizalmas információk védelmét a csalással, lopással vagy visszaélésekkel szemben. E célból az 1060/2009/EK rendelet 10. cikkének (2a) bekezdése előírja a hitelminősítő intézetek számára, hogy a közzététel időpontjáig bennfentes információként kezeljék az összes hitelminősítést, minősítési kilátást és az azokkal kapcsolatos információkat. A mexikói jogi és felügyeleti keretrendszer részletes követelményeket határoz meg a kibocsátókkal kapcsolatos bizalmas információk védelme érdekében a hitelminősítő intézetek által teendő intézkedésekre vonatkozóan. Megbízható keret áll tehát rendelkezésre a bizalmas információk visszaélésszerű felhasználása elleni védelemre.
            
            
               (15)A 462/2013/EU rendeletnek célja a minősítési módszerek átláthatóságának és minőségének fokozása. Az említett rendelet az 1060/2009/EK rendelet I. melléklete D. szakasza I. alszakaszának 3. pontjába bevezeti a hitelminősítő intézetek arra vonatkozó kötelezettségét, hogy a minősített szervezet számára lehetőséget biztosítsanak arra, hogy a hitelminősítés vagy a minősítési kilátás közzététele előtt jelezzék az esetleges ténybeli hibákat. A mexikói jogi és felügyeleti keretrendszer előírja, hogy a hitelminősítő intézet a közzétételt megelőzően tájékoztassa a minősített szervezetet a hitelminősítésről. A keretrendszer megengedi a hitelminősítő intézet és a minősített szervezet számára, hogy maguk állapodjanak meg arról, hogy a hitelminősítő intézetnek kell-e előzetesen értesítenie az ügyfelet, és ha igen, mennyi idő álljon rendelkezésre az észrevételek megtételére a közzétételt megelőzően.
            
            
               (16)A 462/2013/EU rendelet biztosítékokat vezet be az 1060/2009/EK rendelet 8. cikkének (5a) bekezdésébe, (6) bekezdésének aa) és ab) pontjába, valamint (7) bekezdésébe annak érdekében, hogy a minősítési módszerek bármilyen módosítása ne eredményezzen kevésbé szigorú módszereket. A mexikói jogi és felügyeleti keretrendszer előírja, hogy a hitelminősítő intézeteknek még azok alkalmazása előtt közzé kell tenniük a weboldalukon a kutatáshoz, elemzéshez, véleményalkotáshoz, értékeléshez és a hitelminőség vizsgálatához használt módszereiket és eljárásaikat, és módszereik bármely lényeges módosítását közzé kell tenniük, hogy a befektetők áttekinthessék azokat. Hasonlóképpen, a hitelminősítő intézeteknek felül kell vizsgálniuk módszereiket és modelljeiket, ugyanakkor nincs olyan explicit követelmény, amely előírná, hogy a módszertani változtatások előtt konzultálni kellene a piaci szereplőkkel, és hogy a módszerekben feltárt hibákat javítani kellene. Abban az esetben azonban, ha a hitelminősítő intézet jelentős változtatásokat eszközöl a minősítési módszerekben, a hitelminősítő intézetnek értesítenie kell a CNBV-t a minősítési módszereket érintő módosításokról, és a módosításokat azok indokolása nélkül közzé kell tenniük. A hitelminősítő intézet minősítési modelljeinek és módszereinek módosítása esetén a hitelminősítési intézetnek a korábban kiadott valamennyi minősítést felül kell vizsgálnia.
            
            
               (17)A 462/2013/EU rendelet szigorítja a hitelminősítések bemutatására és közzétételére vonatkozó követelményeket. Az 1060/2009/EK rendelet 8. cikkének (2) bekezdése és I. melléklete D. szakasza I. alszakaszának 2a. pontja értelmében a hitelminősítő intézetnek egyértelmű és könnyen érthető iránymutatást kell fűznie a minősítési módszerek, modellek és fő minősítési feltevések közzétételéhez, amely magyarázatot ad a hitelminősítés során alkalmazott modelleket és minősítési módszereket körülvevő feltevésekre, paraméterekre, korlátokra és bizonytalanságokra. A mexikói jogi és felügyeleti keretrendszer előírásai szerint a hitelminősítő intézetnek a hitelminősítésben ki kell emelnie, hogy az a hitelminősítő intézet véleményét tükrözi. A keretrendszer továbbá olyan biztosítékokat tartalmaz, amelyek biztosítják, hogy a hitelminősítések csak a hitelminősítés szempontjából releváns információkat tartalmazzanak. Vannak annak biztosítására irányuló követelmények is, hogy a hitelminősítő intézetek elegendő iránymutatást nyújtsanak ahhoz, hogy lehetővé tegyék a hitelminősítések felhasználói számára a hitelminősítések megértését.
            
            
               (18)A verseny erősítése és a hitelminősítő intézetek tekintetében előforduló lehetséges összeférhetetlenségek korlátozása érdekében a 462/2013/EU rendelet az 1060/2009/EK rendelet I. melléklete E. szakaszának II. alszakaszába bevezeti azt a követelményt, mely szerint a hitelminősítő intézet által a hitelminősítésekért és a kiegészítő szolgáltatásokért felszámított díjaknak megkülönböztetésmentesnek kell lenniük, és a tényleges költségeken kell alapulniuk. A rendelet a hitelminősítő intézetek számára előírja bizonyos pénzügyi információk közzétételét. A mexikói jogi és felügyeleti keretrendszer előírásai szerint a hitelminősítő intézeteknek tájékoztatniuk kell a CNBV-t az egyes ügyfeleknek felszámított díjakról, kiemelve az egyes ügyfelektől származó bevételeket, és ügyfelenként külön részletezve a közvetlenül megelőző év során részükre nyújtott összes szolgáltatást. A hitelminősítő intézeteknek nyilvánosan közzé kell tenniük, hogy ugyanazon minősített szervezettől származott-e díjbevételük a minősítési szolgáltatásoktól eltérő más szolgáltatásokkal összefüggésben, valamint ezen díjbevételek százalékos arányát a minősítési szolgáltatásokért kapott díjakhoz viszonyítva. Emellett a CNBV számára előírt általános követelmény, hogy garantálja a hitelminősítő intézetek ügyfeleivel szembeni tisztességes bánásmódot.
            
            
               (19)A harmadik országok szabályozási rendszerének értékelése során a Bizottság az arányosság elve és kockázatalapú megközelítés alapján jár el. A megvizsgált szempontok alapján megállapítható, hogy Mexikó jogi és felügyeleti keretrendszere megfelel az 1060/2009/EK rendelet 5. cikke (6) bekezdésének második albekezdésében meghatározott feltételeknek, és azt továbbra is az említett rendelettel létrehozott jogi és felügyeleti keretrendszerrel egyenértékűnek kell tekinteni.
            
            
               (20)A jogbiztonság érdekében új végrehajtási határozatot kell elfogadni, a 2014/247/EU végrehajtási határozatot pedig ebből következően hatályon kívül kell helyezni.
            
            
               (21)A folyamatos megfelelés biztosítása érdekében a Bizottságnak az ESMA segítségével továbbra is rendszeresen nyomon kell követnie a hitelminősítő intézetekre alkalmazandó jogi és felügyeleti keretrendszer alakulását, a piaci fejleményeket és a mexikói felügyelettel és végrehajtással kapcsolatos felügyeleti együttműködés eredményességét.
            
            
               (22)Az e határozatban előírt intézkedések összhangban vannak az Európai Értékpapír-bizottság véleményével,
            
            
               ELFOGADTA EZT A HATÁROZATOT: 
            
            
               1. cikk
            
            
               Az 1060/2009/EK rendelet 5. cikke alkalmazásában a hitelminősítő intézetekkel kapcsolatos mexikói jogi és felügyeleti keretrendszer az 1060/2009/EK rendeletben meghatározott követelményekkel egyenértékűnek tekintendő.
            
            
               2. cikk
            
            
               A 2014/247/EU végrehajtási határozat hatályát veszti.
            
            
               3. cikk
            
            
               Ez a határozat az Európai Unió Hivatalos Lapjában való kihirdetését követő huszadik napon lép hatályba.
            
            
               Kelt Brüsszelben, -án/-én. 2019.7.29.
            
            
               
                     a Bizottság részéről
               
            
         
         
            
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 302., 2009.11.17., 1. o.
               
               
                  
                     (2)
                  
                        A Bizottság 2014/247/EU végrehajtási határozata (2014. április 28.) Mexikó jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről (HL L 132., 2014.5.3., 71. o.).
               
               
                  
                     (3)
                  
                        Az Európai Parlament és a Tanács 462/2013/EU rendelete (2013. május 21.) a hitelminősítő intézetekről szóló 1060/2009/EK rendelet módosításáról (HL L 146., 2013.5.31., 1. o.).